ວັນທີ 26 ສິງຫາ 2021 ທີ່ຫ້ອງວ່າການຄະນະພັກນະຄອນຫຼວງຮ່າໂນ້ຍ, ສະຫາຍ ແສງເພັດ ຮຸ່ງບຸນຍວງ ເອກອັກຄະລັດຖະທູດວິສາມັນຜູ້ມີອຳນາດເຕັມ ແຫ່ງ ສປປ ລາວ ປະຈຳ ສສ ຫວຽດນາມພ້ອມຄະນະໄດ້ເຂົ້າຢ້ຽມຂໍ່ານັບ ແລະ ຊົມເຊີຍ ສະຫາຍ ດິງ ຕຽນ ຢຸງ, ກຳມະການກົມການເມືອງການສູນກາງພັກ, ເລຂາພັກນະຄອນຫຼວງຮ່າໂນ້ຍ ເນື່ອງໃນໂອກາດທີ່ສະຫາຍໄດ້ຮັບຕຳແໜ່ງໃໝ່.
ໃນພິທີສະຫາຍ ດິງ ຕຽນ ຢຸງ, ເລຂາພັກນະຄອນຫຼວງຮ່າໂນ້ຍ ໄດ້ກ່າວສະແດງຄວາມຊົມເຊີຍ ແລະ ຕີລາຄາສູງຕໍ່ຜົນສຳເລັດຂອງ ສະຫາຍ ຫງວຽນ ຊວັນ ຟຸກ, ກໍາມະການກົມການເມືອງສູນກາງພັກຄອມມູນິດຫວຽດນາມ, ປະທານປະເທດ ແຫ່ງ ສາທາລະນະລັດ ສັງຄົມນິຍົມ ຫວຽດນາມ ພ້ອມດ້ວຍພັນລະຍາ ແລະ ຄະນະຜູ້ແທນຂັ້ນສູງໄດ້ເດີນທາງໄປຢ້ຽມຢາມສັນຖະວະໄມຕີ ສາທາລະນະລັດ ປະຊາທິປະໄຕ ປະຊາຊົນລາວ ຢ່າງເປັນທາງການໃນວັນທີ 9-10 ສິງຫາ 2021 ທີ່ຜ່ານມາ. ການຢ້ຽມຢາມດັ່ງກ່າວເປັນການເພີ່ມທະວີ ແລະ ເສີມຂະຫຍາຍສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງປະເທດ ລາວ ແລະ ຫວຽດນາມ. ສະຫາຍຕີລາຄາສູງຕໍ່ການມາດຳລົງຕຳແໜ່ງເປັນ ເອກອັກຄະລັດຖະທູດວິສາມັນຜູ້ມີອຳນາດເຕັມ ແຫ່ງ ສປປລາວ ປະຈຳ ສສ ຫວຽດນາມ ຂອງ ສະຫາຍ ແສງເພັດ ຮຸ່ງບຸນຍວງ ແລະ ໄດ້ແຈ້ງໂດຍຫຍໍ້ກ່ຽວກັບສະພາບການເມືອງ, ເສດຖະກິດ, ສັງຄົມ ຂອງນະຄອນຫຼວງຮ່າໂນ້ຍ ໃຫ້ສະຫາຍທູດພ້ອມດ້ວຍຄະນະໄດ້ຮັບຊາບ ໂດຍສະເພາະແມ່ນຜົນສຳເລັດ ແລະ ໄຊຊະນະ ທີ່ຍາດມາໄດ້ໃນໄລຍະຜ່ານມາ ທາງດ້ານເສດຖະກິດບັນລຸໄດ້ 7,39 %,ລາຍຮັບສະເລ່ຍ GDP 5.420 ໂດລາສະຫະລັດ ເທົ່າກັບ 1,8 ເທົ່າ ເປັນອັນດັບທີສອງຂອງປະເທດ.
ສະຫາຍ ດິງ ຕຽນ ຢຸງກໍໄດ້ສະແດງຄວາມຂອບໃຈຕໍ່ ສະຫາຍ ແສງເພັດ ຮຸ່ງບຸນຍວງ, ເອກອັກຄະລັດຖະທູດວິສາມັນຜູ້ມີອໍານາດເຕັມ ແຫ່ງ ສປປ ລາວ ປະຈໍາ ສສ ຫວຽດນາມພ້ອມຄະນະ ທີ່ໄດ້ມາອວຍພອນ, ພ້ອມທັງສະແດງຄວາມເຊື່ອໝັ້ນວ່າສະຫາຍທູດ ຈະເປັນຂົວຕໍ່ໃນການເພີ່ມພູນຄູນສ້າງສາຍພົວພັນແບບພິເສດ ແລະ ການຮ່ວມມືຮອບດ້ານລະຫວ່າງ ສອງພັກ, ສອງລັດ, ສອງນະຄອນຫຼວງຮ່າໂນ້ຍ - ວຽງຈັນກໍຄືບັນດາ ແຂວງຂອງລາວ ແລະ ປະຊາຊົນສອງຊາດ ຫວຽດນາມ-ລາວ ໃຫ້ນັບມື້ແໜ້ນແຟ້ນຍິ່ງຂຶ້ນ.
ພ້ອມດຽວກັນນັ້ນ, ສະຫາຍ ດິງ ຕຽນ ຢຸງ ກໍໄດ້ສະແດງຄວາມຊົມເຊີຍຕໍ່ຜົນສຳເລັດຂອງກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XI ຂອງພັກປະຊາຊົນປະຕິວັດລາວ ແລະ ຜົນການເລືອກຕັ້ງສະມາຊິກສະພາແຫ່ງຊາດ ຊຸດທີ IX ແລະ ສະມາຊິກສະພາປະຊາຊົນຂັ້ນແຂວງຂອງ ສປປ ລາວ ລວມທັງ ສະແດງຄວາມຂອບໃຈມາຍັງ ຄະນະບໍລິຫານງານພັກ ແລະ ອຳນາດການປົກຄອງນະຄອນຫຼວງວຽງຈັນ ທີ່ໄດ້ບິແບ່ງການຊ່ວຍເຫຼືອໃຫ້ແກ່ ນະຄອນຫຼວງຮ່າໂນ້ຍ ໃນການຕ້ານ ແລະ ສະກັດກັ້ນພະຍາດໂຄວິດ 19 ຮອບ 4 ນີ້ ເຖິງວ່າ ລາວຍັງພົບຄວາມຫຍຸ້ງຍາກນາໆປະການກໍຕາມ. ໃນໂອກາດນີ້, ຄະນະພັກນະຄອນຫຼວງຮ່າໂນ້ຍ ພ້ອມດ້ວຍອຳນາດການປົກຄອງນະຄອນຫຼວງຮ່າໂນ້ຍ ກໍໄດ້ມອບເງິນສົດຈຳນວນ 200.000 USD (ສອງແສນໂດລາສະຫະລັດ) ໃຫ້ນະຄອນຫຼວງວຽງຈັນ ແລະ 8 ແຂວງພາກເໜືອຂອງ ສປປລາວ ເພື່ອນຳໃຊ້ເຂົ້າໃນວຽກງານການຕ້ານ ແລະ ສະກັດກັ້ນການລະບາດພະຍາດໂຄວິດ-19, ໃນນັ້ນຈຳນວນ 40.000 USD (ສີ່ສີບພັນໂດລາສະຫະລັດ) ແມ່ນມອບໃຫ້ນະຄອນຫຼວງວຽງຈັນ, ສ່ວນທີ່ເຫຼືອແມ່ນມອບໃຫ້ 8 ແຂວງພາກເໜືອຂອງລາວ ແຂວງລະ 20.000 USD (ຊາວພັນໂດລາສະຫະລັດ).
ໂອກາດນີ້ສະຫາຍ ແສງເພັດ ຮຸ່ງບຸນຍວງ ກໍໄດ້ກ່າວອວຍພອນ ແລະ ສະແດງຄວມຊົມເຊີຍຢ່າງຈິງໃຈຕໍ່ ສະຫາຍ ດິງ ຕຽນ ຢຸງ, ກຳມະການກົມການເມືອງການສູນກາງພັກ, ເລຂາພັກນະຄອນຫຼວງຮ່າໂນ້ຍ ເນື່ອງໃນໂອກາດທີ່ສະຫາຍໄດ້ຮັບການແຕ່ງຕັ້ງເປັນ ເລຂາພັກນະຄອນຫຼວງຮ່າໂນ້ຍ ຄົນໃໝ່ ສິ່ງດັ່ງກ່າວໄດ້ສະແດງໃຫ້ເຫັນເຖິງຄວາມເຊື່ອໝັ້ນ ແລະ ໄວ້ວາງໃຈຂອງກົມການເມືອງສູນກາງພັກກອມມູນິດຫວຽດນາມຕໍ່ກັບຄວາມຮູ້, ຄວາມສາມາດ, ບົດບາດໃນການຊີ້ນໍາ-ນໍາພາ, ການປະກອບສ່ວນຢ່າງຫ້າວຫັນ ແລະ ມີປະສິດທິຜົນຂອງສະຫາຍ ໃນໄລຍະຜ່ານມາ.
ພ້ອມດຽວກັນນັ້ນສະຫາຍເອກອັກຄະລັດຖະທູດ ກໍໄດ້ຕີລາຄາສູງ ແລະ ສະແດງຄວາມຊົມເຊີຍຕໍ່ຜົນສໍາເລັດອັນຈົບງາມ ຂອງກອງປະຊຸມໃຫຍ່ຄັ້ງ 13 ຂອງພັກກອມມູນິດຫວຽດນາມ, ຊົມເຊີຍຜົນສຳເລັດການປ່ອນບັດເລືອກຕັ້ງ ສະມາຊິກສະພາແຫ່ງຊາດ ຊຸດທີ 15 ແລະ ສະພາປະຊາຊົນແຕ່ລະຂັ້ນ ສະໄໝ 2021-2026 ໃນທ້າຍເດືອນ 5 ທີ່ຜ່ານມາ, ພິເສດຊົມເຊີຍຜົນສຳເລັດຢ່າງຈົບງາມໃນການຈັດກອງປະຊຸມຄັ້ງປະຖົມມະລຶກຂອງສະພາແຫ່ງຊາດ ຊຸດທີ 15 ໃນທ່າມກາງມີການລະບາດຂອງເຊື້ອພະຍາດໂຄວິດ-19.
ນອກຈາກນັ້ນ, ສະຫາຍເອກອັກຄະລັດຖະທູດ ກໍຍັງຕີລາຄາສູງຕໍ່ການພົວພັນຮ່ວມມືຊ່ວຍເຫຼືອເຊິ່ງກັນ ແລະ ກັນ ລະຫວ່າງນະຄອນຫຼວງຮ່າໂນ້ຍ ແລະ ນະຄອນຫຼວງວຽງຈັນ ໃນໄລຍະຜ່ານມາ ແລະ ເຫັນວ່າ ການຮ່ວມມືສອງນະຄອນຫຼວງນັບມື້ນັບມີຄວາມແໜ້ນແຟ້ນຍິ່ງໆຂຶ້ນ ໃນທຸກຂະແໜງການ, ສະແດງຄວາມຂອບໃຈຕໍ່ການຊ່ວຍເຫຼືອຂອງ ນະຄອນຫຼວງຮ່າໂນ້ຍ ທີ່ມີຕໍ່ນະຄອນຫຼວງວຽງຈັນ ແລະ ບັນດາແຂວງທ້ອງຖິ່ນຂອງລາວຕະຫຼອດ. ພິເສດໃນສະພາບທີ່ມີການແຜ່ລະບາດຂອງເຊື້ອພະຍາດໂຄວິດ-19, ນະຄອນຫຼວງຮ່າໂນ້ຍ ກໍຍັງໄດ້ໃຫ້ການຊ່ວຍເຫຼືອດ້ານອຸປະກອນການແພດ ແລະ ວັດຖຸເງິນຈຳນວນໜຶ່ງໃຫ້ແກ່ນະຄອນຫຼວງວຽງຈັນ ແລະ 8 ແຂວງພາກເໜືອຂອງລາວ. ໂອກາດນີ້, ສະຫາຍເອກອັກຄະລັດຖະທູດຂໍຕາງໜ້າປະຊາຊົນຊາວນະຄອນຫຼວງວຽງຈັນ ແລະ ປະຊາຊົນ 8 ແຂວງພາກເໜືອຂອງລາວ ສະແດງຄວາມຂອບໃຈຢ່າງຈິງໃຈມາຍັງອຳນາດການປົກຄອງ ແລະ ປະຊາຊົນຊາວນະຄອນຫຼວງຮ່າໂນ້ຍ ແລະ ເຊື່ອໝັ້ນວ່າການຊ່ວຍເຫຼືອຄັ້ງນີ້ຈະເປັນການປະກອບສ່ວນອັນສຳຄັນເຂົ້າໃນວຽກງານຕ້ານ ແລະ ສະກັດກັ້ນການແຜ່ລະບາດເຊື້ອພະຍາດໂຄວິດ-19 ໄດ້ເປັນຢ່າງດີຢູ່ບັນດາທ້ອງຖິ່ນເຫຼົ່ານັ້ນ.
ໃນໂອກາດນີ້, ສະຫາຍເອກອັກຄະລັດຖະທູດ ກໍໄດ້ຕາງໜ້າໃຫ້ພັກ, ລັດຖະບານ ແລະ ປະຊາຊົນລາວ ສະແດງຄວາມເຫັນໃຈຕໍ່ພັກ, ລັດຖະບານ ແລະ ປະຊາຊົນຫວຽດນາມ ທີ່ກໍາລັງປະສົບຄວາມຫຍຸ້ງຍາກຈາກການແຜ່ລະບາດຂອງເຊື້ອພະຍາດໂຄວິດ 19 ໃນຮອບ 4 ນີ້ ຊຶ່ງເປັນຮອບທີ່ຄວາມຫຍຸ້ງຍາກສັບສົນພໍສົມຄວນ ແຕ່ກໍເຊື່ອໝັ້ນວ່າ ພາຍໃຕ້ການນໍາພາຂອງພັກກອມມູນິດຫວຽດນາມ, ການຕັດສິນໃຈອັນເດັດດ່ຽວ, ມາດຕະການຮັບມືຢ່າງມີປະສິດທິພາບຂອງລັດຖະບານ ແລະ ຄວາມເປັນຈິດໜຶ່ງໃຈດຽວກັນຂອງປະຊາຊົນຫວຽດນາມ, ຫວຽດນາມຈະສາມາດຍາດໄດ້ໄຊຊະນະໃນການຄວບຄຸມການລະບາດຂອງເຊື້ອພະຍາດດັ່ງກ່າວໂດຍໄວ ເພື່ອໃຫ້ປະຊາຊົນກັບມາດຳລົງຊີວິດປົກກະຕິ.
ໃນໂອກາດວັນຊາດ ສສ ຫວຽດນາມ ທີ 2 ກັນຍາ (2/9/1945-2/9/2021) ຄົບຮອບ 76 ທີ່ໃກ້ຈະໝູນວຽນມາເຖິງນີ້, ສະຫາຍ ແສງເພັດ ຮຸ່ງບຸນຍວງ ກໍໄດ້ອວຍພອນໄຊອັນປະເສີດມາຍັງສະຫາຍ ດິງ ຕຽນ ຢຸງ, ກຳມະການກົມການເມືອງສູນກາງພັກ, ເລຂາພັກນະຄອນຫຼວງຮ່າໂນ້ຍພ້ອມດ້ວຍບັນດາສະຫາຍຫວຽດນາມ ແລະ ປະຊາຊົນຊາວນະຄອນຫຼວງຮ່າໂນ້ຍທຸກທົ່ວໜ້າ ຈົ່ງມີພາລະນະໄມສົມບູນ, ມີຄວາມຜາສຸກ ແລະ ປະສົບຜົນສຳເລັດໃນໜ້າທີ່ການງານອັນສູງສົ່ງຂອງຕົນ.
ໃນຕອນທ້າຍ, ສະຫາຍແສງເພັດຮຸ່ງບຸນຍວງ ກໍໄດ້ໃຫ້ຄໍາໝັ້ນສັນຍາວ່າ ຈະເຮັດສຸດຄວາມສາມາດຂອງຕົນ ເພື່ອປະກອບສ່ວນເຂົ້າໃນການເພີ່ມທະວີ ແລະ ຮັດແໜ້ນສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງສອງພັກ, ສອງລັດ ແລະ ປະຊາຊົນສອງຊາດລາວ-ຫວຽດນາມ ໃຫ້ນັບມື້ແຕກດອກອອກຜົນ ແລະ ຈະເລີນງອກງາມຂຶ້ນເລື້ອຍໆໄປ.